Sona Jobarteh

Maya Sona Jobarteh (Londres, 1983ko urriaren 17a) abeslari, musikagile eta aktore gambiarra eta ingelesa da. Griot familia batetik datorren aurreneko emakumezko kora jotzaile profesionala da.

 Biografia 
Londresen jaio bazen ere bere gambiar jatorria aldarrikatzen du eta Ingalaterran beste bizi da Gambian. Afrika mendebaldeko tradizioak zabaldu eta berrinterpretatzen ditu, musiko garaikideek hip hop eta jazzarekin egiten dituzten uztartzeak baztertuz.

Afrika mendebaldeko bost kora-jotzaile familia garrantzitsu daude eta horietako baten parte da Sona Jobarteh. Amadu Bansang Jobarteh kora jotzaile handiaren biloba da. Kora 21 soka dituen harpa antzeko musika tresna da, aitarengandik semearengana pasatzen dena, eta Jobarteh aurreneko emakumezko kora jotzaile profesionala bihurtu da. 11 urte zaharragoa den Tunde Jegede anaiak erakutsi zion hiru urte baino ez zituela eta Gambiara anaiarekin edo aitarekin egiten zituen urteroko bidaietan praktikatzen zuen.

Londresko Royal College of Music kontserbatorioan txelo, piano eta harpa ikasketak egin zituen eta Purcell School of Music gazteentzako akademian musika konposatzen ikasi zuen.

 Musika ibilbidea 
Lau urte zituela hartu zuen parte emanaldi batean Londresko Jazz Café-ren eszenatokian eta haurtzaroan hainbat jaialditan haru zuen parte. Ikasle zela hainbat orkestratako proiektutan aritu zen, Royal Philharmonic Orchestrarekin ere kolaboratu zuen emanaldi batzuetan. Horrela iritsi ziren Spoken Herbs eta Nu Beginin diskoetako parte-hartzeak. 2005 urtean 500 Years Later filmean Tunde Jegede anaiak egin zuen soinu-banda eta Sona Jobarteh kora-jotzaile gisa azaldu zen.

2008 urtean Afro Acoustic Soul diskoa atera zuen, bere aurrenekoa. Abestiek maitasun gazi-gozoetaz hitz egiten zuten eta gai sozialak lantzen dituzten hitzak ere badaude.

2010 urtean Afrikari buruzko dokumentala zen Motherland filmeko soinu-banda egin zuen. Afrika mendebaldeko Griot tradizioa islatu zuen konposizioetan.

2011n bigarren diskoa atera zuen, Fasiya.

 Diskografia 
 Diskoak 
 Afro Acoustic Soul (2008)
 Fasiya (2011)
 Badinyaa Kumoo (2022)

 Kolaborazioak 
 Spoken Herbs (2006) - ekoizlea eta artista gonbidatua
 Nu Beginin (2007) - artista gonbidatua

 Filmen soinu-bandak 
 Motherland: The Score (2010)

 Filmografia 
 500 Years Later - Kora jotzailea
 The Idea - aktorea
 Broken Embraces - Kora jotzailea
 The First Grader - abeslaria

 Erreferentziak 

 Kanpo estekak 
 Webgune ofiziala

Kategoria:Londrestarrak
Kategoria:Gambiako abeslariak
Kategoria:2000ko hamarkadako abeslariak
Kategoria:2010eko hamarkadako abeslariak
Kategoria:Emakume abeslariak
Kategoria:Ingalaterrako abeslariak
Kategoria:Ingalaterrako aktoreak